ToekomsVenster: Lewe vry en met vreugdeSpekboom (Foto: Theen Moy/Flickr.com) “Maar vir julle wat eerbied het vir my Naam, sal die son van redding skyn met genesing in sy strale. Julle sal vry word en bokspring soos vetgemaakte kalwers.” – Maleagi 4:2 Ek wonder of iemand nie ŉ gedig of lied moet skryf om die besondere eienskappe van die eg Suid-Afrikaanse spekboom te besing nie. Soveel merkwaardige kwaliteite en dít in een plant. Ek haal aan uit Shamwari.com: “Dit is ook een van die maklikste plante om te groei, omdat dit nie formele plant nodig het nie. Breek eenvoudig ŉ stuk af en plak dit in die grond in ŉ area wat baie son kry. ŉ Spekboom reageer ook goed op snoei en groei dig, wat dit ŉ uitstekende, geharde heining maak”. Die woordjie “maklik” trek vandag my aandag. Ja, ek weet dat die woord verdag geraak het by mense. Niks is maklik nie en niks kom sommer maklik nie. Nee, ons is baie meer tuis met die woord “moeilik”, want dit is hoe ons die lewe en die wêreld ervaar. Alles is ŉ gesukkel, of altans dit voel vir ons so. Goed wat maklik kom, so dink en redeneer ons, is nie die moeite werd nie, is nie volhoubaar nie en is twyfelagtig. Die spekboom bewys ons verkeerd. Dit vra bitter min, maar gee ŉ oorvloed terug aan die mens, dier en skepping. Dalk is ons te swaarmoedig. Wanneer iemand ons vra hoe dit gaan, is ons standaard antwoord: “goed dankie, dit help nie om te kla nie”. Ons wil graag kla; lewenskoste, politiek, twis en konflik, siekte en ellende steel ons vreugde en getuienis. Vra die spekboom hoe dit gaan? “Nee wat,” antwoord hy, “ek soek net ŉ stukkie son en selfs ŉ droë plekkie is genoeg motivering om te gedy”. Maklik. Kan ons iets van die woord en sy betekenis terugneem? Kan ons die gebruik van “moeilik” en al sy eweknieë ietwat op die rak bêre en vrymoedig getuig van die vreugde van menswees!